‘เอไลฟ์’ขยับเพิ่มทุน100ล.รับแผนธุรกิจ
เอไลฟ์ควัก 100 ล้านบาท เพิ่มทุนเต็ม 900 ล้านบาท รองรับมือเบี้ยเพิ่ม-เกณฑ์อาร์บีซี
19 ส.ค. 2554

เอไลฟ์ควัก 100 ล้านบาท เพิ่มทุนเต็ม 900 ล้านบาท รองรับมือเบี้ยเพิ่ม-เกณฑ์อาร์บีซี 
นายเชาว์พันธุ์ พันธุ์ทอง กรรมการผู้จัดการ บริษัท แอ๊ดวานซ์ ไลฟ์ ประกันชีวิต “เอไลฟ์” เปิดเผยว่า บริษัทได้เพิ่มทุนจดทะเบียนใหม่อีก 100 ล้านบาท ทำให้มีทุนจดทะเบียนเพิ่มเป็น 900 ล้านบาท มีเงินทุนเพียงพอในการขยายธุรกิจในด้านที่ปรึกษาทางการเงิน และประกันชีวิตรวมถึงช่องทางอื่นๆ ในอนาคต
นายเชาว์พันธ์ุ กล่าวว่า สาเหตุที่ต้องเพิ่มทุน เนื่องจากเอไลฟ์มีการเติบโตที่ค่อนข้างเร็วในช่วง 5 ปีที่ผ่านมา เฉลี่ยที่ 80% ทำให้ปัจจุบันมีขนาดสินทรัพย์ 1,002 ล้านบาท เติบโตขึ้นจากสิ้นปี 2552 ถึง 100%
นอกจากนี้ การเพิ่มทุนดังกล่าวยังสามารถรองรับกับกฎการดำรงเงินกองทุนตามระดับความเสี่ยง (Risk Based Capital : RBC) ที่จะประกาศใช้ในเดือน ก.ย.นี้ ซึ่งกฎอาร์บีซีจะส่งผลกระทบต่อรายได้ขึ้นอยู่กับขนาดของธุรกิจและต้นทุนการบริหารงาน ตามมาตรฐานใหม่
ทั้งนี้ เอไลฟ์ตั้งเป้าเบี้ยรับปีนี้ไว้ที่ 550 ล้านบาท ปัจจุบันสามารถทำเบี้ยรับได้แล้วกว่า 180 ล้านบาท